“OB is ŉ CIA-agent”Thuli Madonsela. Foto: Werner Beukes/SAPA Kebby Maphatsoe, adjunkminister van verdediging en militêre veterane, het Thuli Madonsela, Openbare Beskermer, daarvan beskuldig dat sy vir Amerika se sentrale intelligensie-agentskap (CIA) werk, berig The Star. “Ons kan nie toelaat dat mense die ANC kaap nie. Ons sal veg en die ANC verdedig. Thuli moet vir ons sê wie haar hanteerder is,” het Maphatsoe Saterdag tydens die grafsteenonthulling van die MK-vegter Linda “Lion of Tshiawelo” Jabane in Soweto, gesê. Hy het gesê Madonsela word deur die CIA betaal. “Hulle gebruik nou selfs ons instelling. Die Hoofstuk 9-instelling is deur die ANC opgerig en nou word dit teen ons gebruik. Dit is die CIA. Die Amerikaners wil hul eie uitvoerende hoof in Suid-Afrika hê en ons kan dit nie toelaat nie,” het Maphatsoe bygevoeg. Madonsela kom erg onder skoot sedert sy verlede maand ŉ brief aan pres. Jacob Zuma gestuur het en hom gevra het wanneer hy op die bevindings in haar verslag oor Nkandla gaan reageer. Sy het intussen gesê sy sal regsaksie teen Maphatsoe neem indien hy nie sy uitlatings terugtrek en om verskoning vra nie. Sy sê Maphatsoe moet andersins bewyse lewer dat sy ŉ agent vir die CIA is.